V uliciach Serede bude vidieť viac policajtov ako doteraz.
SEREĎ. Podľa krajského policajného riaditeľa Imricha Puhu na obvodné oddelenie pribudne ďalších desať hliadkárov, čím sa dostane na úroveň oddelení v okresných mestách. Vedenie krajského riaditeľstva sa na tom dohodlo s ministerstvom vnútra.
"Posilnenie obvodného oddelenia nám umožní postaviť v meste tri hliadky v tých časoch, kedy to najviac potrebujeme," povedal Puha. Noví policajti by mohli podľa neho nastúpiť k 1. júlu, potom musia absolvovať policajnú školu, do ulíc sa tak reálne dostanú až na začiatku budúceho roka.
V lete minulého roka dve tisícky nespokojných ľudí zo Serede podpísali sťažnosť smerovanú proti polícii. Bezpečnostnú situáciu prišiel koncom augusta do mesta riešiť policajný prezident Jaroslav Spišiak. Nespokojným obyvateľom na mimoriadnom rokovaní mestského zastupiteľstva sľúbil, že sa budú už čoskoro cítiť bezpečnejšie, k čomu mali prispieť aj výmeny na vedúcich miestach v polícii - od krajského riaditeľa až po riaditeľa obvodného oddelenia. V novembri sa Spišiak do Serede vrátil, vtedajší primátor Vladimír Vranovič mu potvrdil, že situácia sa po mimoriadnych opatreniach polície čiastočne zlepšila.